‘સિંધુનાં પાણી અને કચ્છ’ નામનું દસ્તાવેજ સમું એક પુસ્તક લખનારા અબડાસાના માજી ધારાસભ્ય અને અભ્યાસુ મહેશભાઈ ઠક્કર સાથે આ બાબતે વાત કરતાં તેઓ સિંધુની અવેજીનું પાણી મેળવવા થયેલા તબક્કાવાર પ્રયત્નો અંગે જણાવે છે કે, ‘સદીઓથી વહેતાં સિંધુ નદીનાં પાણી ૧૯મી સદીની શરૃઆત સુધી કચ્છને નવજીવન આપતાં હતાં. તેથી કચ્છના ઉત્તર અને પશ્ચિમ વિસ્તારોમાં ચોખાની મોટા પાયે ખેતી થતી હતી. સિંધુનાં પાણી પરનો કચ્છના અધિકારનો ભૂતકાળમાં વાંધારહિત સ્વીકાર થયો હતો. રૃઠેલી કુદરતને કારણે વહેણ બદલનારી સિંધુનાં પાણી કચ્છ માટે મેળવવા આઝાદી પહેલાં પણ પ્રયાસો થયા હતા, પરંતુ ત્યારથી શરૃ કરીને અત્યાર સુધી થયેલા વિવિધ પ્રયત્નોનું પરિણામ શૂન્ય આવ્યું છે. હવે જ્યારે કેન્દ્ર સરકાર પાકિસ્તાનમાં વહી જતાં હિમાલયની નદીઓનાં વધારાનાં પાણી અટકાવવા પ્રયત્નશીલ છે ત્યારે આ પાણી કચ્છને ફાળવવા જ જોઈએ. તો જ નર્મદાનાં પાણીનો એક સદ્ધર વિકલ્પ ઊભો થશે અને કચ્છને તેની જરૃરત મુજબનું પાણી મળી રહેશે. આ માટે અત્યારે જ જો તમામ સ્તરથી પ્રયત્ન થાય તો શુભ ફળ મળી શકે.’